Πληροφορίες: Τάνια Κατσάνη

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 13.07.2020

**Αρ. Πρωτ.:**  924

ΠΡΟΣ: κ. Ν. Χαρδαλιά, Υφυπουργό Προστασίας του Πολίτη, κ. Ι. Βρούτση, Υπουργό Εργασίας και Κοινωνικών Υποθέσεων κ. Β. Κικίλια, Υπουργό Υγείας κ. Π. Θεοδωρικάκο, Υπουργό Εσωτερικών

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ζητά τη συνέχιση των ειδικών αδειών για τον covid-19 για την προστασία των ατόμων με αναπηρία και χρόνιες παθήσεις και των οικογενειών τους **»**

**Κύριοι Υπουργοί,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** **αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και χρονίων παθήσεων και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρονίων παθήσεων.**

Με το παρόν έγγραφό της θέλει να επιστήσει την προσοχή στο θέμα των ειδικών αδειών λόγω κορονοϊού που έχουν παύσει. Είναι αδιαμφισβήτητο ότι η χώρα πέρασε το πρώτο κύμα της επιδημίας του covid-19 με πρωτοφανή επιτυχία, καθώς η κυβέρνηση πήρε άμεσα μέτρα και οι πολίτες υπάκουσαν κατά συντριπτική πλειοψηφία. Το σταδιακό άνοιγμα της καραντίνας συνετέλεσε στο να μην υπάρξουν νέες εστίες ενώ και το άνοιγμα του τουρισμού φαινόταν να εξελίσσεται σχετικά ομαλά μέχρι πρόσφατα.

Με βάση όλα τα ανωτέρω από 1ης Ιουλίου καταργήθηκαν όλες οι ειδικές άδειες ευπαθών ομάδων λόγω κορονοϊού. Η ανησυχία όμως του κόσμου και ειδικά ατόμων με αναπηρία ή χρόνια πάθηση που βρίσκονται σε ανοσοκαταστολή παραμένει ισχυρή, καθώς η Ευρώπη ακόμη στενάζει, στα Βαλκάνια έχουμε νέα κύματα της επιδημίας και τα εισερχόμενα κρούσματα καθώς και τα λεγόμενα «ορφανά» στη χώρα μας αυξάνονται.

Η Ε.Σ.Α.μεΑ. υποστηρίζει ότι, όπως η Πολιτεία προνόησε και πήρε άμεσα μέτρα τον Μάρτιο, έτσι και τώρα χωρίς καθυστέρηση πρέπει να βγει υπουργική απόφαση με την οποία, τόσο στον δημόσιο όσο και στον ιδιωτικό τομέα, τα άτομα που βρίσκονται σε βαριά ανοσοκαταστολή (για παράδειγμα, μεταμοσχευμένοι, αιμοκαθαιρόμενοι, καρκινοπαθείς υπό θεραπεία κλπ.) θα μπορούν να εργαστούν είτε back office, είτε από το σπίτι μέσω τηλε- εργασίας είτε να κάνουν χρήση ειδικής άδειας λόγω covid-19.

Είναι ζωτικό να προστατευθεί η υγεία της άνω πληθυσμιακής ομάδας, η θέση και ο μισθός τους, όπως και η υγεία των ηλικιωμένων συμπολιτών μας. Παράλληλα, η Ε.Σ.Α.μεΑ. θεωρεί ότι η προστασία των πιο ευάλωτων ομάδων δύναται να καθυστερήσει ακόμη περισσότερο μία νέα εξάπλωση του ιού.

**Κύριοι Υπουργοί,**

Αναμένουμε η πρότασή μας να υιοθετηθεί άμεσα από τον ΕΟΔΥ και την Κυβέρνηση. Ταυτόχρονα πρέπει να δημοσιευθούν οδηγίες για το τι πρέπει να πράξει ο εργαζόμενος στις περιπτώσεις που ο εργοδότης του αρνείται να εφαρμόσει τα ανωτέρω, καθώς και που μπορεί να απευθυνθεί.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υπουργού Πολιτικής Προστασίας, κ. Μ. Χρυσοχοΐδη

- Γραφείο Γ.Γ. Πολιτικής Προστασίας, κ. Β. Παπαγεωργίου

- Γραφείο Υφυπουργού Εργασίας, κ. Δ. Μιχαηλίδου

- Γραφείο Γ.Γ. Κοινωνικής Αλληλεγγύης, κ. Γ. Σταμάτη

- Γραφείο Υφυπουργού Υγείας, κ. Β. Κοντοζαμάνη

- Γραφείο Υφυπουργού Εσωτερικών, κ. Θ. Λιβάνιο

- Γραφείο Γ.Γ. Ανθρώπινου Δυναμικού, κ. Π. Χαραλαμπογιάννη

- Γραφείο Γ.Γ. Εσωτερικών και Οργάνωσης, κ. Μ. Σταυριανουδάκη

- Γραφείο Προέδρου ΕΟΔΥ, κ. Π. Αρκουμανέα

- Επικεφαλής του Υπουργείου υγείας για τον Κορωνοϊό, κ. Σ. Τσιόδρα

- Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |